Дана 8. септембра хрватске снаге започињу операцију Маестрал нападом на Млиниште, планину Чардак и Виторог. Већ првог дана, мешовита бригада из Источно-босанског корпуса и батаљон полиције напуштају своје положаје на Млиништима. Борци бањалучке бригаде на Виторогу беже са ове планине наредног дана, тако да је 7. бригада упала у полуокружење. Десетог септембра, команда 30. пешадијске дивизије одобрава повлачење 7. бригаде у правцу Мркоњић града. Борци бригаде су заузели положаје на планини Лисини јужно од Мркоњић града.